KOMISIJOS SPRENDIMAS
2007 m. vasario 20 d.
iš dalies keičiantis Sprendimą 2003/71/EB pratęsiant jo taikymo laiką ir panaikinantis Sprendimą 2003/70/EB
(pranešta dokumentu Nr. C(2007) 492)
(Tekstas svarbus EEE)
(2007/130/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies keičiančią direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 7 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (2), ypač į jos 22 straipsnio 6 dalį,
kadangi:
(1)
Farerų salose prasidėjus infekcinei lašišų anemijai (ILA), 2003 m. sausio 29 d. priimtas Komisijos sprendimas 2003/71/EB dėl tam tikrų apsaugos priemonių, susijusių su infekcine lašišų anemija Farerų salose (3). Šis sprendimas turi būti taikomas iki 2007 m. sausio 31 d.
(2)
2005 m. gruodžio 8 d. EB - Farerų salų jungtinio komiteto sprendimu Nr. 2/2005, iš dalies keičiančiu Sprendimą Nr. 1/2001 dėl Europos bendrijos ir Danijos vyriausybės bei Farerų salų vietos vyriausybės susitarimo papildomo protokolo dėl veterinarijos klausimų taikymo sąlygų (4) patvirtintas Farerų salų pateiktas nepaprastosios padėties planas, taikytinas tam tikrų žuvų ligų, įskaitant žuvis, infekuotas infekcine lašišų anemija, atveju pagal 1993 m. birželio 24 d. Tarybos direktyvos 93/53/EEB, nustatančios minimalias Bendrijos tam tikrų žuvų ligų kontrolės priemones (5) 15 straipsnį (toliau - nepaprastosios padėties planas).
(3)
Pagal Direktyvos 93/53/EEB 6 straipsnį šiame nepaprastosios padėties plane pateikiamas žuvų naikinimo planas ir vakcinavimo tvarka. Vakcinavimas tebevykdomas kaip kontrolės strategijos dalis. Ligos plitimo į neužkrėstas teritorijas prevencijai Sprendime 2003/71/EB numatytos apsaugos priemonės turėtų būti ir toliau taikomos tol, kol vykdomas vakcinavimas.
(4)
2006 m. spalio 24 d. Tarybos direktyvoje 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (6) nurodoma, kad pagal šią direktyvą valstybių narių priimtos perkėlimo į nacionalinę teisę priemonės turi būti taikomos nuo 2008 m. rugpjūčio 1 d. Todėl Sprendimas 2003/71/EB iki šios datos turėtų būti peržiūrėtas.
(5)
Todėl Sprendimas 2003/71/EB turėtų būti iš dalies pakeistas, kad jo taikymo laikotarpis būtų pratęstas nuo 2007 m. sausio 31 d. iki 2008 m. liepos 31 d.
(6)
Norvegijoje prasidėjus infekcinei lašišų anemijai (ILA), 2003 m. sausio 29 d. priimtas Komisijos sprendimas 2003/70/EB dėl tam tikrų apsaugos priemonių, susijusių su infekcine lašišų anemija Norvegijoje (7). Šis sprendimas buvo taikomas iki 2004 m. vasario 1 d. Siekiant aiškumo, šis sprendimas turėtų būti panaikintas.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/71/EB 6 straipsnyje data „2007 m. sausio 31 d.“ keičiama į „2008 m. liepos 31 d.“
2 straipsnis
Sprendimas 2003/70/EB panaikinamas.
3 straipsnis
Šis sprendimas skirtas valstybėms narėms.
Priimta Briuselyje, 2007 m. vasario 20 d.